*Ηράκλειο, 29 Νοεμβρίου 2024*

**ΔΕΛΤΙΟ ΤΥΠΟΥ**

**Το Ίδρυμα Τεχνολογίας και Έρευνας βρίσκεται για άλλη μια φορά στην κορυφή με την βράβευσή του στα Healthcare Business Awards 2024**

**Μεγάλες διακρίσεις απέσπασε και φέτος το Ίδρυμα Τεχνολογίας και Έρευνας-Ινστιτούτο Πληροφορικής στα Healthcare Business Awards 2024, τα βραβεία-θεσμό που αναδεικνύουν και βραβεύουν τις βέλτιστες πρακτικές και τις καινοτόμες δράσεις σε όλο το φάσμα της Υγείας.**

**Για τη συνολική του απόδοση το Ίδρυμα Τεχνολογίας και Έρευνας – Ινστιτούτο Πληροφορικής έλαβε το βραβείο «Κορυφαίο Ερευνητικό Κέντρο».**

Εκτός από το παραπάνω μεγάλο βραβείο, τo Ινστιτούτο Πληροφορικής του ΙΤΕ απέσπασε συνολικά έξι Βραβεία:

* **Βραβείο GOLD** στην κατηγορία «Συμμόρφωση με Διεθνή Πρότυπα Διαλειτουργικότητας» έλαβε το Κέντρο Εφαρμογών και Υπηρεσιών Ηλεκτρονικής Υγείας (CeHA) για το πακέτο λογισμικού *Integrated Care Solutions.* Το CeHA είναι πρωτοπόρο στον τομέα της διαλειτουργικότητας και μέσα από την σουίτα εφαρμογών *Integrated Care Solutions* μελετά και υλοποιεί τα διεθνή πρότυπα και πρακτικές, ενώ συμμετέχει σε δράσεις πιστοποίησης (Connectathons, Projectathons, Hackathons) λειτουργώντας έτσι ως πρεσβευτής της ορθολογικής χρήσης των προτύπων και πρακτικών, για μια διαλειτουργικότητα εφαρμογών και υπηρεσιών συμβατή και συνεπή με τις διεθνείς τάσεις στον χώρο της υγείας.
* **Βραβείο GOLD** στην κατηγορία «Προσφορά στην Υγεία» έλαβε ο Ευρωπαϊκός Κόμβος Ψηφιακής Καινοτομίας για την Ευφυή Υγεία “smartHEALTH”. Το smartHEALTH αποτελεί υπηρεσία μιας στάσης ένα (one-stop-shop) όπου μικρομεσαίες επιχειρήσεις (ΜΜΕ), νεοφυείς εταιρείες, midcaps και ο δημόσιος τομέας μπορούν να λάβουν βοήθεια για τη βελτίωση των επιχειρηματικών και παραγωγικών διαδικασιών και προϊόντων/υπηρεσιών τους μέσω αξιοποίησης σύγχρονης ψηφιακής τεχνολογίας. Η εξειδικευμένη τεχνογνωσία που προσφέρει το smartHEALTH εστιάζει στους εμβληματικούς τομείς της ιατρικής ακριβείας, του καρκίνου, όπως και στη διαδικασία του ψηφιακού μετασχηματισμού του δημόσιου τομέα.
* **Βραβείο** **GOLD και βραβείο PLATINUM** στην κατηγορία «Ερευνητικά Κέντρα» έλαβε το Εργαστήριο Υπολογιστικής Βιο-Ιατρικής (CBML) του ΙΤΕ-ΙΠ, για τις *Υποδομές Ενοποίησης και Ολοκλήρωσης Δεδομένων Ιατρικής Απεικόνισης για Ανάπτυξη Μοντέλων τεχνητής Νοημοσύνης στον Καρκίνο*. Μέσα από το έργο Pro-Cancer I, το ΙΤΕ έχει ήδη δημιουργήσει μια υποδομή που ενσωματώνει δεδομένα και μοντέλα απεικόνισης υποστηρίζοντας φροντίδα ακριβείας για τον καρκίνο του προστάτη με πάνω από 10.000 συλλογές εικόνων. Η υποδομή αυτή έχει ήδη ενταχθεί στην πανευρωπαϊκή ψηφιακή υποδομή του EUCAIM η οποία εστιάζει στον καρκίνο γενικότερα και στην οποία συμμετέχουν 76 εταίροι από όλη την Ευρώπη.
* **Βραβείο SILVER** στην κατηγορία «Υπηρεσίες Ψηφιακής Υγείας & Ιατρικής Πληροφορικής» έλαβαν το Εργαστήριο Πληροφοριακών Συστημάτων και το Κέντρο Εφαρμογών και Υπηρεσιών Ηλεκτρονικής Υγείας του ΙΤΕ-ΙΠ μαζί με το Ελληνικό Δίκτυο Μοριακής Ογκολογίας (ΕΔΙΜΟ), για το *Οικοσύστημα Πληροφοριακών Συστημάτων Ελληνικού Δικτύου Μοριακής Ογκολογίας*.Το οικοσύστημα παρέχει εργαλεία τα οποία χρησιμοποιούνται από κλινικούς γιατρούς και προσωπικό εργαστηρίων για την καταγραφή κλινικής και γενετικής πληροφορίας αντίστοιχα, τροφοδοτώντας μια Τράπεζα Κλινογενετικών πληροφοριών η οποία μπορεί να χρησιμοποιηθεί για ερευνητικούς σκοπούς.
* **Βραβείο BRONZE** στην κατηγορία «Ερευνητικά Κέντρα» έλαβε η Μονάδα Υβριδικών Τεχνικών Μοριακής Απεικόνισης του ΙΤΕ-ΙΠ μαζί με το Ινστιτούτο Πυρηνικών και Ραδιολογικών Επιστημών, Τεχνολογίας, Ενέργειας και Ασφάλειας του ΕΚΕΦΕ «Δημόκριτος» για τη Διεθνή Διάκριση Ερευνητικής Εργασίας, η οποία εστιάζει στην ανάπτυξη καινοτόμου, πολυ-τροπικού ραδιοφαρμάκου για την ανίχνευση του λεμφαδένα φρουρού, με αυξημένα διαγνωστική αποτελεσματικότητα. Η εργασία απέσπασε για την Ελλάδα το βραβείο καλύτερης διεθνούς ανακοίνωσης (2024 International Best Abstract Award) στο πλαίσιο ετήσιου συνεδρίου της Αμερικανικής Εταιρίας Πυρηνικής Ιατρικής και Μοριακής Απεικόνισης που διεξήχθη στο Τορόντο του Καναδά τον Ιούνιο του 2024.

H τελετή απονομής των βραβείων **Healthcare Business Awards 2024** πραγματοποιήθηκε τη Δευτέρα 25 Νοεμβρίου σε κεντρικό ξενοδοχείο της Αθήνας, όπου βρέθηκαν περισσότεροι από 400 εκπρόσωποι της φαρμακευτικής αγοράς, της Ακαδημαϊκής και επιστημονικής κοινότητας, φορέων υγείας, κοινωφελών οργανισμών και συλλόγων ασθενών, οι οποίοι επικρότησαν την ποιότητα των βραβευμένων υποψηφιοτήτων των επιχειρήσεων του κλάδου της υγείας, πανεπιστημιακών ιδρυμάτων, ΜΚΟ, εταιριών και φορέων, ανεξαρτήτως κλάδου, που επενδύουν σε καινοτόμες δράσεις σε όλο το φάσμα της υγείας.

Στη τελετή της απονομής παραβρέθηκαν ο Διευθυντής του Ινστιτούτου Πληροφορικής του ΙΤΕ Καθ. Δημήτριος Πλεξουσάκης, ο Επικεφαλής του Κέντρου Εφαρμογών και Υπηρεσιών Ηλεκτρονικής Υγείας (CeHA) κ. Δημήτριος Κατεχάκης, καθώς και πλήθος στελεχών του Ινστιτούτου Πληροφορικής από το Ηράκλειο, την Αθήνα και την Θεσσαλονίκη.

Κατά την παραλαβή του βραβείου του Ιδρύματος Τεχνολογίας και Έρευνας ως κορυφαίο Ερευνητικό Κέντρο, ο Διευθυντής του Ινστιτούτου Πληροφορικής του ΙΤΕ κ. Δημήτρης Πλεξουσάκης δήλωσε: «*Είναι εξαιρετική τιμή για εμάςς η απονομή του Βραβείου του Κορυφαίου Ερευνητικού Ιδρύματος. Το Ίδρυμα Τεχνολογίας & Έρευνας είναι το μεγαλύτερο ερευνητικό κέντρο της χώρας με 10 ερευνητικά Ινστιτούτα σε 6 πόλεις της χώρας. Το Ινστιτούτο Πληροφορικής, του οποίου έχω την τιμή να προΐσταμαι, είναι το μεγαλύτερο από τα ερευνητικά Ινστιτούτα του ΙΤΕ και το μεγαλύτερο Ινστιτούτο της χώρας στην περιοχή των Τεχνολογιών Πληροφορικής και Επικοινωνιών. Διεξάγουμε βασική και εφαρμοσμένη έρευνα σε τομείς στρατηγικής σημασίας, μεταξύ αυτών και ο τομέας της Υπολογιστικής Βιοϊατρικής και ευρύτερα της Υγείας. Συμβάλλουμε στον ψηφιακό μετασχηματισμό του τομέα της υγείας και της περίθαλψης μέσω των προϊόντων του Κέντρου Εφαρμογών και Υπηρεσιών Ηλεκτρονικής Υγείας και μέσω δράσεων προώθησης της καινοτομίας όπως ο Ευρωπαϊκός Κόμβος Ψηφιακής Καινοτομίας smartHealth. Συνεχίζουμε τις προσπάθειές μας σε συνεργασία με την πολιτεία, τους δημόσιους και ιδιωτικούς φορείς υγείας και καινοτόμες επιχειρήσεις στην Ελλάδα και το εξωτερικό.»*

Σύνδεσμος: <https://healthcareawards.boussiasevents.gr/>

Πληροφορίες: Κέντρο Εφαρμογών και Υπηρεσιών Ηλεκτρονικής Υγείας (CeHA),
Ινστιτούτο Πληροφορικής, Ίδρυμα Τεχνολογίας και Έρευνας

[www.ceha.gr](http://www.ceha.gr)
Τηλ.: 2810391453, E-mail: ehealth@ics.forth.gr